חוק שירות ביטחון (תיקון מס' 19) (תיקון), התשע"ה-2015
הצעת חוק ממשלתית, הכנסת ה-20
פורסם: ספר החוקים, חוברת 2493, עמ' 192, 2015-06-30T00:00:00+03:00
חוק שירות ביטחון (תיקון מס' 19), התשע"ד-2014 מסדיר את דחיית שירותם ואת שילובם בשירות צבאי ואזרחי של תלמידי ישיבות. בין היתר, החוק קובע כי שר הביטחון יקבע, באישור ועדת החוץ והביטחון של הכנסת, אמות מידה להכרה בישיבות שתלמידיהן יהיו רשאים לדחות את שירותם. 
כדי לשמור על רצף בהליכי דחיית השירות, עם חקיקת החוק נקבעה הוראת מעבר לשנה אחת, ולפיה רשימת הישיבות תמשיך להתבסס על אמות המידה של החוק הקודם ("חוק טל"). 
בשל התפזרות הכנסת ה-19, לא הושלמו הליכי התקנת התקנות הקובעות את אמות המידה להכרה בישיבות. התיקון הנוכחי מאריך בשנה נוספת את הוראת המעבר המאפשרת לשר הביטחון להמשיך להפעיל את סמכותו בהתבסס על רשימת הישיבות שנקבעה לפי חוק טל, עד ליום י' באדר ב' התשע"ו (20 במרץ 2016).